Kabinet wag vir ANC se Gupta-verslagAtul Gupta (Argieffoto) Die kabinet sal na verwagting binne twee weke ŉ verslag van die ANC ontvang ná ŉ interne ondersoek oor bewerings dat die Gupta-familie regeringsbesluite beïnvloed het. “Daar is ŉ proses wat aan die ANC se kant plaasvind,” het Jeff Radebe, minister in die presidensie, Vrydag gesê toe hy ná ŉ kabinetsvergadering gevra is of ministers die omstredenheid bespreek wat die kabinet nou al weke lank skud. “Ons sal ŉ behoorlike verslag binne die kabinet ontvang,” het hy verduidelik. Gwede Mantashe, sekretaris-generaal van die ANC, het verlede maand aangekondig dat die regerende party bewerings sal ondersoek dat die welgestelde Gupta-broers uitvoerende besluite beïnvloed, nadat adjunkminister van finansies Mcebisi Jonas gesê het hulle het verlede jaar die ministerspos vir hom aangebied. Opposisiepartye het gesê ŉ interne ondersoek is nie voldoende nie, gegewe die erns van die bewerings en versoek ŉ kriminele ondersoek.